**EELNÕU 2021/344-1**

 **KOMISJONID:**

|  |  |
| --- | --- |
| eelarve- ja arengu- | JK |
| haridus- |  |
| kultuuri-  |  |
| majandus- |  |
| revisjoni- | X |
| sotsiaal-  |  |
| noortevolikogu |  |
| seeniorite nõukoda |  |

**VILJANDI LINNAVOLIKOGU**

MÄÄRUS

### 17. juuni 2021 nr

Viljandi Linnavolikogu 31.03.2016 määruse nr 83

„[Viljandi linna finantsjuhtimise kord](https://www.riigiteataja.ee/akt/413042016025)“ muutmine

Määrus kehtestatakse [kohaliku omavalitsuse üksuse finantsjuhtimise seaduse](https://www.riigiteataja.ee/akt/123122011008?leiaKehtiv) § 21 lõike 1, § 28 lõike 3 ning Viljandi Linnavolikogu 25.01.2018 määrusega nr 9 kehtestatud [Viljandi linna põhimääruse](https://www.riigiteataja.ee/akt/401022018011) § 28 lõike 3 alusel.

§ 1. Muuta määruse § 5 lõiget 1 ja sõnastada see järgmiselt:

„ (1) Põhitegevuse kulude eelarveosas kajastatakse kulud järgmiste valdkondadena:

1) valitsemine;

2) majandusvaldkond;

3) kultuuri- haridus- ja sotsiaalvaldkond.“

§ 2. Tunnistada kehtetuks määruse lisa ning asendada see käesoleva määruse lisaga, et muuta linnavolikogus kinnitatava eelarve liigendust vastavalt § 5 lõikele 1.

§ 3. Määruse § 5 lõige 1 muudatust rakendatakse alates 01.09.2021.

§ 4. Muuta määruse § 17 lõiget 6 ja sõnastada see järgmiselt:

„(6) Jooksva aasta eelarves või järgmise aasta eelarve eelnõus või järgnevateks aastateks eelarvestrateegias kinnitatud summade piires on linnavalitsusel ametiasutusena, linnavalitsuse struktuuriüksustel ja linnavalitsuse ametiasutuse hallatavatel asutustel õigus ilma täiendava volikogu loata ja ilma eelarvestrateegias konkreetse lepingu andmeid välja toomata korraldada hankeid ja sõlmida igapäevase majandustegevuse korraldamiseks põhitegevuse kulude osas kuni viieaastaseid lepingud, mille esemeks on:

1) ~~omavalitsusele täitmiseks kohustuslike~~ sotsiaalteenuste osutamine, sh hooldamis- ja raviteenused;

2) ~~omavalitsusele täitmiseks kohustuslike~~ hariduskulude tasumine või olemuslikult õppeaasta perioodiga seotud teenused;

3) linnavara igapäevane majandamine, sealhulgas kommunaal-, korrashoiu-, valve-, sideteenuste osutamine, jooksev remont ja tehnosüsteemide hooldamine ning rajatiste ning haljastuse hooldus;

4) linnavara kindlustamine ning linnavara müügiga seotud maaklerteenused ja turundus;

5) linnavara korrashoiuga seotud projekteerimine;

6) mööbli ja inventari ostmine ning rentimine;

7) kalamaimude asustamine veekogudesse;

8) info- ja kommunikatsioonitehnoloogia rentimine;

9) omavalitsuse tööks vajalike registrite, andmebaaside ja tarkvara kasutamise teenuste ostmine;

10) ruumide rentimine linnavalitsuse ametiasutuse hallatava asutuse põhimäärusest tulenevate ülesannete täitmiseks;

11) jooksval aastal saadud sihtfinantseeringute eest tehtavad kulud, mille maht ei ületa 30 000 eurot, lepingu periood ei ületa 12 kuud ja linna omafinantseering ei ületa 30% projekti kogumaksumusest.“

§ 5. Muuta määruse § 17 lõiget 16 ja sõnastada see järgmiselt: „Rahandusamet teeb alaeelarvete eest vastutajatele alaeelarvete täitmise info kättesaadavaks eelarverakenduse abil“.

§ 6. Määrus jõustub kolmandal päeval pärast avaldamist Riigi Teatajas.

Lisa: Linnavolikogus kinnitatava eelarve liigendus

(allkirjastatud digitaalselt)

Helir-Valdor Seeder

linnavolikogu esimees

# Koostaja: Marika Aaso

**Esitatud:**

**Esitaja:** Viljandi Linnavalitsus **Ettekandja:** Madis Timpson

**Lk arv:**

**Hääletamine:** poolthäälteenamus

Lisa

Viljandi Linnavolikogu 25.03.2021 määrusele

„Viljandi Linnavolikogu 31.03.2016 määruse nr 83 „Viljandi linna finantsjuhtimise kord“ muutmine“

**Linnavolikogus kinnitatava eelarve liigendus**

|  |  |  |
| --- | --- | --- |
| **Valdkonnad ja kontogrupid** | **Kirje nimetus** | **Eelarve või lisaeelarve täiseurodes** |
|  |  |
|  **PÕHITEGEVUSE TULUD KOKKU** |  |
| 30 | Maksutulud | (+) |
| 32 | Tulud kaupade ja teenuste müügist | (+) |
| 3500, 352 | Saadavad toetused tegevuskuludeks | (+) |
| 3825, 388 | Muud tegevustulud  | (+) |
|   |   |  |
|  **PÕHITEGEVUSE KULUD KOKKU** | **(+)** |
|   | **sh antavad toetused** | **(+)** |
|   | **sh muud tegevuskulud** | **(+)** |
|  **Valdkonnad 01-02** | **Valitsemine** | **(+)** |
| 40,41,4500,452 | Antavad toetused tegevuskuludeks | (+) |
| 50,55,60 | Muud tegevuskulud | (+) |
| **Valdkonnad 03-06** | **Majandusvaldkond** | **(+)** |
| 40,41,4500,452 | Antavad toetused tegevuskuludeks | (+) |
| 50,55,60 | Muud tegevuskulud | (+) |
| **Valdkonnad 07-10** | **Kultuuri- haridus- ja sotsiaalvaldkond** | **(+)** |
| 40,41,4500,452 | Antavad toetused tegevuskuludeks | (+) |
| 50,55,60 | Muud tegevuskulud | (+) |
|  |  |  |
|  | **PÕHITEGEVUSE TULEM** | **(+)/(-)** |
|   |   |  |
| **INVESTEERIMISTEGEVUS KOKKU** | **(+)/(-)** |
| 381 | Põhivara müük | (+) |
| 15 | Põhivara soetus  | (-) |
| 3502 | Põhivara soetuseks saadav sihtfinantseerimine | (+) |
| 4502 | Põhivara soetuseks antav sihtfinantseerimine | (-) |
| 1501 | Osaluste soetus | (-) |
| 1502 | Osaluste müük | (+) |
| 1511 | Muude aktsiate ja osade soetus | (-) |
| 1512 | Muude aktsiate ja osade müük | (+) |
| 1531 | Antavad laenud | (-) |
| 1532 | Tagasilaekuvad laenud | (+) |
| 655 | Finantstulud | (+) |
| 650 | Finantskulud | (-) |
|  |  |  |
|   | **EELARVE TULEM** | **(+)/(-)** |
|   |   |  |
|   | **FINANTSEERIMISTEGEVUS** | **(+)/(-)** |
| 2585 | Kohustiste võtmine | (+) |
| 2586 | Kohustiste tasumine | (-) |
|   |   |  |
| 1001 | **Likviidsete varade muutus** | **(+)/(-)** |
|   | **Nõuete ja kohustuste saldo muutus** | **(+)/(-)** |

Viljandi Linnavolikogu 31.03.2016 määruse

„Viljandi linna finantsjuhtimise kord“ muutmine

**Seletuskiri**

[Viljandi linna finantsjuhtimise korra](https://www.riigiteataja.ee/akt/413042016025) kehtestas linnavolikogu 31.03.2016. aastal ning selle alusel oleme eelarveid koostanud viis aastat. Finantsjuhtimise korra eesmärgiks on sätestada kohaliku omavalitsuse üksuse finantsjuhtimise seaduse (edaspidi KOFS) täitmise tingimused Viljandi linnas ja sellega sätestatakse nõuded:

1) eelarve liigendamiseks;
2) eelarve ja lisaeelarve eelnõu koostamiseks ja menetlemiseks;
3) vastu võtmata eelarve korral väljaminekute tegemiseks;
4) eelarve täitmiseks;
5) majandusaasta aruande koostamiseks ja menetlemiseks.

Eelnõuga muudetakse eelarve liigendust ning üle-eelarveaasta minevate lepingute sõlmimise regulatsiooni.

Kehtivas finanatsjuhtimise korras on § 5 lõikes 1 sätestatud, et põhitegevuse kulude eelarveosas kajastatakse kulud järgmiste valdkondadena:

1) üldised valitsussektori teenused;

2) riigikaitse;

3) avalik kord ja julgeolek;

4) majandus;

5) keskkonnakaitse;

6) elamu- ja kommunaalmajandus;

7) tervishoid;

8) vaba aeg, kultuur ja religioon;

9) haridus;

10) sotsiaalne kaitse.

Muudatusega koondatakse need valdkonnad kolmeks osaks:

1) valitsemine;

2) majandusvaldkond;

3) kultuuri-, haridus- ja sotsiaalvaldkond.

Muudatuse eesmärk on võimaldada nii öelda „kõva ja pehme poole“ eelarvete vahel sisemist ringitõstmist linnavalitsuse tasandil. Viljandi linna struktuuris on valitsemise valdkond põhiliselt linnapea vastutusalas, majandusvaldkond ning kultuuri-, haridus-, ja sotsiaalvaldkond abilinnapeade vastutusalas.

Kuna majandusvaldkonna, keskkonnakaitse ning elamu- ja kommunaalmajanduse kulud on tihti omavahel seotud ning nende eelarvete eest vastutajad on alates 1. aprillist 2021 haldusamet, arhitektuuriamet ja Viljandi Linnahooldus, siis on praktiline ja menetlusökonoomika mõttes säästev menetleda nende valdkondade vahel aasta sees eelarvete omavahelist ringitõstmist linnavalitsuses, mitte volikogus.

Samuti on omavahel üha rohkem seotud haridusvaldkonna ja sotsiaalvaldkonna kulud. „Pehme poole“ valdkondade vahel eelarve ringitõstmine tagab kiirema abi abivajajatele, kes on seotud haridus- ja sotsiaalvaldkonnaga üheaegselt. Kultuuri-, haridus- ja sotsiaalvaldkond kuuluvad linnavalitsuses haridus- ja kultuuriameti ning sotsialameti vastutusalasse ning ka siin on praktiline ja menetlusökonoomika mõttes säästev menetleda nende valdkondade vahel aasta sees eelarvete omavahelist ringitõstmist linnavalitsuses, mitte volikogus.

KOFS nõuab, et kohaliku omavalitsuse üksused liigendaksid põhitegevuse kulusid ainult antavateks toetusteks ja majandamiskuludeks, Viljandi linna praktika kulusid volikogu tasandil täpsemalt liigendada on täiendavalt lubatud, aga mitte kohustuslik. KOFS-i loomisel oli aluseks eesmärk, et volikogud kinnitaksid koondeelarved ja igapäevast majandustegevust ning eelarvete täpsemat jaotus juhiks linnavalitsus.

Eelnõu II lugemiseks on lisatud säte, mille alusel põhitegevuse kulude uus jaotus rakenduks alates 1. septembrist 2021 ehk käesoleva aasta II lisaeelarve menetlusega. Juunis 2021 menetletav I lisaeelarve on veel kehtiva korra alusel laiemas jaotuses.

KOFS-i kohaselt (§ 28 lg 3) on linnavalitsusel, kohaliku omavalitsuse üksuse ametiasutusel ning ametiasustuse hallataval asutusel õigus sõlmida leping, millega kaasneb väljaminek tulevastel eelarveaastatel, juhul kui sellega on arvestatud eelarvestrateegias. Kui väljaminekuga ei ole eelarvestrateegias arvestatud, võib lepingu sõlmida ainult volikogu loal.

Kuna linna eelarvestrateegias kajastatakse eelarvete koondsummad ning rida-realt on välja toodud vaid mõned eelarvegrupid (nt antavad toetused ja investeeringud), siis tuleb üle-eelarveaasta mineva lepingu sõlmimiseks küsida volikogu luba rahaliste kohustuste võtmiseks. Seni oleme finantsjuhtimise korras sätestanud teatud olukorrad, mil volikogu luba eraldi võtta pole vaja, sest finantsjuhtimise korra § 17 lg 6 sätestas selleks erisused.

Eelnõuga on kavas muuta seni nelja-aastane lepingute pikkus muuta viieaastaseks, sest linna eelarvestrateegia on olnud ja on kavas ka edaspidi teha vähemalt viie aasta kohta, samuti on näiteks IKT vahendite rentimine majanduslikult kasulikum viieks, mitte neljaks aastaks. Samuti on kavas määrusesse lisada pikaajaliste kohustuste võtmise valdkondi, milleks poleks iga kord vaja eraldi volikogu luba küsida, sest tegemist on igapäevaste majandustehingutega ning tihti on lepingud kas kaheaastased või pikemad. Sotsiaal- ja haridusvaldkonnas on mitmeid ülesandeid, mis poel otseselt kohustuslikud, aga mida Viljandi linn teeb, näiteks ennetustegevus.

II lugemiseks on lisatud säte, mille kohaselt kehtivad § 17 lõikes 6 toodud load ainult nendele ostudele, kus on tegemist igapäevase majandustegevuse korraldamisega ning tegemist on põhitegevuse kuludega. Seega investeerimistegevuseks ilma eelarvestrateegia sätteta või volikogu loata linnavalitsus pikaajalisi kohustusi võtta ei tohi.

Järgnevalt on kajastatud määruse § 17 lõige 6 ja muudatused on allajoonitud:

Jooksva aasta eelarves või järgmise aasta eelarve eelnõus või järgnevateks aastateks eelarvestrateegias kinnitatud summade piires on linnavalitsusel ametiasutusena, linnavalitsuse struktuuriüksustel ja linnavalitsuse ametiasutuse hallatavatel asutustel õigus ilma täiendava volikogu loata ja ilma eelarvestrateegias konkreetse lepingu andmeid välja toomata korraldada hankeid ja sõlmida igapäevase majandustegevuse korraldamiseks põhitegevuse kulude osas kuni viieaastaseid lepingud, mille esemeks on:

1) ~~omavalitsusele täitmiseks kohustuslike~~ sotsiaalteenuste osutamine, sh hooldamis- ja raviteenused;

2) ~~omavalitsusele täitmiseks kohustuslike~~ hariduskulude tasumine või olemuslikult õppeaasta perioodiga seotud teenused;

3) linnavara igapäevane majandamine, sealhulgas kommunaal-, korrashoiu-, valve-, sideteenuste osutamine, jooksev remont ja tehnosüsteemide hooldamine ning rajatiste ning haljastuse hooldus;

4) linnavara kindlustamine ning linnavara müügiga seotud maaklerteenused ja turundus;

5) linnavara korrashoiuga seotud projekteerimine;

6) mööbli ja inventari ostmine ning rentimine;

7) kalamaimude asustamine veekogudesse;

8) info- ja kommunikatsioonitehnoloogia rentimine;

9) omavalitsuse tööks vajalike registrite, andmebaaside ja tarkvara kasutamise teenuste ostmine;

10) ruumide rentimine linnavalitsuse ametiasutuse hallatava asutuse põhimäärusest tulenevate ülesannete täitmiseks;

11) jooksval aastal saadud sihtfinantseeringute eest tehtavad kulud, mille maht ei ületa 30 000 eurot, lepingu periood ei ületa 12 kuud ja linna omafinantseering ei ületa 30% projekti kogumaksumusest.“

Eelnõu II lugemisele on lisatud § 11 lõikesse 6 punkt 11, mis reguleerib sihtraha eest tehtavate, kuid üle eelarveaasta minevate projektide kuludega seonduvat. Sihtrahastuse otsuseid tehakse aasta läbi ja kui linn saab näiteks II poolaastal positiivse rahastusotsuse, siis peale hanget sõlmitava lepingu kestus võib minna üle eelarveaasta (nii on see tihti nt KIK-i projektidega). Antud juhul lubaks see punkt ainult põhitegevuse kuludega seonduvate projektide osas lepingute sõlmimise üle eelarveaasta. Sihtrahastusega projektidel võib kaasneda ka linna omafinantseeringu vajadus. Lepingu võiks sõlmida ainult siis, kui omafinantseeringuks on jooksva aasta eelarves või järgmise aasta eelarve eelnõus või järgnevateks aastateks eelarvestrateegias kinnitatud summades kate olemas ja omafinantseering ei ületa 30% projekti kogumaksumusest. Samuti on kriteeriumina sätestatud, et lepingu periood ei ületaks 12 kuud.

Kehtivas korras on § 17 lg 6 kohaselt rahandusametil kohustus teha alaeelarvete eest vastutajatele alaeelarvete täitmise info teatavaks vähemalt korra kalendrikuus, hiljemalt igale kuule järgneva kuu viimaseks kuupäevaks. Kuna kasutame juba mitu aastat eelarve veebirakendust, siis on eelnõus sõnastatud punkt selliselt, et rahandusamet teeb alaeelarvete eest vastutajatele alaeelarvete täitmise info kättesaadavaks eelarverakenduse abil.

Määruse muutmisega ei kaasne linnale täiendavat tulu või kulu.

(allkirjastatud digitaalselt)

Marika Aaso

rahandusameti juhataja